เยี่ยมชมศูนย์บริการสาธารณสุขซาอุดีอาระเบีย มุ่งยกระดับระบบบริการสุขภาพแก่ผู้ประกันตนในระบบประกันสังคม
นายสุชาติ ชมกลิ่น รัฐมนตรีว่าการกระทรวงแรงงาน พร้อมคณะทางการไทย เยี่ยมคารวะและหารือข้อราชการเพื่อกระชับความร่วมมือด้านแรงงานกับนายฟาฮัด บิน อับดุล ราห์มาน อัล จาลาเจล รัฐมนตรีว่าการกระทรวงสาธารณสุขซาอุดีอาระเบีย ในโอกาสนี้ได้เข้าเยี่ยมชมระบบการให้บริการสาธารณสุขของซาอุดีอาระเบีย ณ Seha vitual Hospital และ National Health Command Center กระทรวงสาธารณสุขซาอุดีอาระเบีย รัฐมนตรีว่าการกระทรวงแรงงาน กล่าวว่า รู้สึกยินดีและขอขอบคุณรัฐมนตรีว่าการกระทรวงสาธารณสุขซาอุดีอาระเบียที่ให้การต้อนรับอย่างอบอุ่น และพาคณะเยี่ยมชมศูนย์ดังกล่าว รวมทั้งแลกเปลี่ยนข้อมูลระหว่างกัน ซึ่งจะเป็นประโยชน์ในการนำระบบเทคโนโลยีและนวัตกรรมที่ทันสมัยมาดูแลและให้บริการผู้ป่วย ช่วยให้สามารถลดความแออัดในโรงพยาบาล เน้นการให้บริการที่รวดเร็ว ทันสมัย ตลอดจนทำให้ผู้ป่วยสามารถเข้าถึงบริการได้อย่างเท่าเทียมและทั่วถึง อันจะส่งผลดีต่อประสิทธิภาพและมีคุณภาพการให้บริการมากยิ่งขึ้น ซึ่งกระทรวงแรงงานของไทยก็มีโรงพยาบาลในเครือข่ายประกันสังคมที่ให้บริการดูแลสุขภาพของผู้ประกันตน โดยระบบดังกล่าวจะสามารถช่วยเพิ่มประสิทธิภาพการให้บริการได้อย่างดียิ่งรัฐมนตรีว่าการกระทรวงสาธารณสุขซาอุดีอาระเบีย กล่าวว่า ยินดีเป็นอย่างยิ่งที่ได้มีโอกาสต้อนรับรัฐมนตรีว่าการกระทรวงแรงงาน และคณะของทางการไทย ที่เดินทางมาเยือนซาอุดีอาระเบีย รวมทั้งได้มาเยี่ยมชมศูนย์บริการสาธารณสุขของซาอุดีอาระเบีย ซึ่งจะเกิดความร่วมมือด้านแรงงานและสาธารณสุขของทั้งสองประเทศ ขณะนี้ซาอุดีอาระเบียได้ส่งเจ้าหน้าที่ไปร่วมประชุมหารือความพร้อมร่วมมือกับสาธารณสุขของไทย เพื่อแลกเปลี่ยนข้อมูลและกระชับความร่วมมือดังกล่าวให้แน่นแฟ้นต่อไป